Flemming Møller Mortensen (S), 2013-06-03:
Lovforslaget her i dag handler om sundhedsloven, lovforslaget handler om de praktiserende læger, almen praksis.
Lovforslaget handler om, at der skal sikres en mulighed for, at almen praksis kan blive moderniseret, moderniseret til glæde for alle, der i fremtiden får brug for almen praksis, den praktiserende læge.
Det er mig en stor glæde, at lovforslaget, som det ligger her, bliver positivt bakket op af de store patientorganisationer, også af kommunerne og regionerne.
Har vi brug for en modernisering af almen praksis?
Ja, det har vi.
Vi har nogle velkendte udfordringer, som berører de praktiserende læger.
Lad mig blot nævne to udfordringer.
Vi har desværre egne af Danmark, hvor der er stor mangel på praktiserende læger i dag, og når vi kigger ind i krystalkuglen, kan vi se, at problemet ikke umiddelbart og hurtigt bliver mindre eller løst.
For mig som socialdemokrat er det afgørende vigtigt, at vi gør alt, hvad vi kan, for at sikre, at alle hjørner af Danmark har praktiserende læger nok.
Jeg bor selv i Nordjylland, et af de hjørner, hvor vi meget tydeligt oplever problemet.
Lad mig nævne en anden udfordring i forhold til de praktiserende læger.
Som socialdemokrat er jeg rigtig stolt af vores sundhedsvæsen.
Vi har fri og lige adgang, vi har dygtige og engagerede medarbejdere, men vi har en udfordring i, at mange patienter for ofte føler, at de forskellige dele af sundhedsvæsenet ikke arbejder godt nok sammen, at der ikke er en o.k. sammenhæng mellem f.eks. sygehus og kommune.
Det gør vi også noget ved i forhold til det ændringsforslag til sundhedsloven, der er til debat her i dag.
Som sagt betyder det rigtig meget for mig som socialdemokrat, at vi har fået balanceret lovforslaget sådan, at de store patientorganisationer bakker op om det her lovforslag, men også at de, der bærer det helt store ansvar i hverdagen, regionerne og kommunerne, også synes, man har ramt rigtigt i forhold til den måde, hvorpå de ser udfordringerne.
Men hvorfor er det nu Folketinget, der skal tage sig af det her og ikke de parter, som vanligt har det overordnede ansvar, altså de fem regioner og Praktiserende Lægers Organisation, PLO, som den er betegnet og forkortet?
Desværre er de her to parter ikke i deres forsøg på en ny aftale nået i mål.
Forhandlingerne har været frugtesløse, de brugte meget lang tid på det, uden at de kom hinanden nærmere.
Regeringen har følt sig forpligtet til herefter at sikre en overordnet lovgivningsramme for almen praksis, sådan at almen praksis kan udvikle sig i takt med de øvrige dele af sundhedsvæsenet.
Patienterne skal nemlig opleve kvalitet og sammenhæng i alle dele af sundhedsvæsenet, og vi skal hver især som borger i Danmark føle tryghed ved den praktiserende læge, når der opstår spørgsmål om sundhed eller mistanke om sygdom.
Socialdemokraterne ønsker og kæmper for, at almen praksis' rolle i sundhedsvæsenet skal styrkes, og vi ønsker, at almen praksis også i fremtiden skal være et privat ejerskab, hvor der forhandles en aftale på plads mellem regionerne og Praktiserende Lægers Organisation.
I øjeblikket har de fem regioner og kommunerne ikke den nødvendige mulighed for at realisere deres ønsker og idealer om en modernisering af almen praksis, bl.a. som følge af, at Praktiserende Lægers Organisation har en vetoret, som de en gang imellem bruger, selv om der er et politisk ønske om forandring.
Det problem fjerner ændringen af sundhedsloven her også.
Meget er sagt om udfordringerne vedrørende almen praksis frem mod den her førstebehandling.
Der har været en høringsperiode, som har givet rigtig mange saglige og utrolig konstruktive forslag til forbedringer og justeringer i det forslag, der var fremlagt til høring.
Sundhedsministeren har nu lavet justeringer og præciseringer, og vi synes fra socialdemokratisk side, der ligger et rigtig velbalanceret lovforslag nu.
Det er også Socialdemokraternes ønske og mål, at forløbet frem til tredjebehandlingen må blive konstruktivt, og jeg vil gerne give udtryk for, at vi håber, at lovforslaget vil få bred opbakning.
Almen praksis og sundhedsvæsenet som helhed skal løbende moderniseres.
Lovforslaget her vil sikre, at de praktiserende læger kommer ud i alle hjørner af Danmark, at vi alle sammen kan have vores egen praktiserende læge.
Lovforslaget vil også sikre en ny og bedre sammenhæng i vores rigtig gode offentlige sundhedsvæsen.
Vi skal have muligheden for at føle en helt reel tryghed og tillid til alle dele af vores sundhedsvæsen.
Det er og bliver et ufravigeligt socialdemokratisk krav og mål.
Socialdemokraterne støtter selvsagt lovforslaget, og vi ønsker, at vi må få et godt udvalgsarbejde frem mod tredjebehandlingen.